2019. gada 13. februārī Rīkojums Nr. 52

Rīgā (prot. Nr. 7 11. §)

**Par atklāta konkursa izsludināšanu Eiropas Prokuratūras**

**Eiropas prokurora amata** **pretendentu atlasei**

1. Lai saskaņā ar Padomes 2017. gada 12. oktobra Regulas (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei, 14. pantu izvirzītu trīs kandidātus Eiropas Prokuratūras Eiropas prokurora amatam, izsludināt atklātu konkursu Eiropas Prokuratūras Eiropas prokurora amata pretendentu atlasei (turpmāk – konkurss).

2. Lai veiktu Eiropas Prokuratūras Eiropas prokurora amata pretendentu atlasi, apstiprināt Eiropas Prokuratūras Eiropas prokurora amata pretendentu atlases komisiju (turpmāk – komisija) šādā sastāvā:

Komisijas priekšsēdētājs:

R. Kronbergs – Tieslietu ministrijas valsts sekretārs

Komisijas locekļi:

A. Branta – Augstākās tiesas tiesnese–senatore

G. Bundzis – Latvijas Eirojusta pārstāvis

A. Kalniņš – Ģenerālprokuratūras Krimināltiesiskā departamenta virsprokurors

L. Liepiņa – Valsts kancelejas Valsts pārvaldes politikas departamenta Valsts pārvaldes cilvēkresursu nodaļas konsultante

Komisijas sekretāre:

A. Auzāne – Tieslietu ministrijas Personālvadības departamenta direktore

3. Tieslietu ministrijai publicēt oficiālajā izdevumā "Latvijas Vēstnesis" un izdevumā "Jurista Vārds", kā arī Ministru kabineta, Tieslietu ministrijas, Latvijas Republikas Prokuratūras un Latvijas tiesu portāla tīmekļvietnēs konkursa sludinājumu (pielikums).

4. Noteikt, ka pretendentu pieteikšanās termiņš ir 14 kalendāra dienas no konkursa sludinājuma publicēšanas oficiālajā izdevumā "Latvijas Vēstnesis".

5. Tieslietu ministrijai izstrādāt un komisijai apstiprināt konkursa nolikuma projektu.

6. Komisijai saskaņā ar tās apstiprināto konkursa nolikumu izvērtēt pretendentus, kuri pieteikušies konkursā.

7. Komisijas priekšsēdētājs, ja nepieciešams, komisijas darbā var pieaicināt ekspertus (bez balsstiesībām).

8. Pamatojoties uz komisijas lēmumu, tieslietu ministram iesniegt Ministru kabinetā tiesību akta projektu par trīs Eiropas Prokuratūras Eiropas prokurora amata pretendentu kandidatūru apstiprināšanu.

Ministru prezidents A. K. Kariņš

Ministru prezidenta biedrs,

tieslietu ministrs J. Bordāns